b'\n_START_ARTICLE_\nNacionalizacija\n_START_PARAGRAPH_\nNacionalizacija \xe2\x80\x93 objekto pavertimas valstybine nuosavybe. Paprastai \xc5\xa1is \xc5\xbeodis suprantamas kaip priva\xc4\x8dios nuosavyb\xc4\x97s pavertimas valstybine, ta\xc4\x8diau kai kada taip vadinamas \xc5\xbeemesni\xc5\xb3 valstybingumo lygmen\xc5\xb3 (municipalitet\xc5\xb3) turto vertimas auk\xc5\xa1tesnio valstybinio lygmens nuosavybe. Pana\xc5\xa1iai, prie\xc5\xa1ingas nacionalizacijai procesas paprastai vadinamas privatizacija, ta\xc4\x8diau kai kada tai gali b\xc5\xabti ir municipalizacija. Nacionalizacija, sekanti po prie\xc5\xa1 tai vykdytos privatizacijos, vadinama renacionalizacija._NEWLINE_Svarbiausia vykdomos nacionalizacijos charakteristika yra ar nuosavyb\xc4\x97s savininkui atlyginama valstyb\xc4\x97s paimamo turto vert\xc4\x97. Daugiausia prie\xc5\xa1inink\xc5\xb3 turin\xc4\x8di\xc5\xb3 nacionalizacij\xc5\xb3 metu turtas buvo paimamas neatlyginamai arba kompensuojant tik simboli\xc5\xa1kai. \xc5\xa0io tipo nacionalizacija neretai vadinama ekspropriacija. Dauguma toki\xc5\xb3 nacionalizacij\xc5\xb3 vyko po \xc4\xafvairi\xc5\xb3 revoliucij\xc5\xb3, daugiausia socialistini\xc5\xb3._NEWLINE_Tradiciniu Vakar\xc5\xb3 pasaulio po\xc5\xbei\xc5\xabriu, Amerikos deklaruot\xc5\xb3 1938 met\xc5\xb3 nacionalizacij\xc5\xb3 Meksikoje metu, priva\xc4\x8diam savininkui turi b\xc5\xabti nedelsiant i\xc5\xa1mok\xc4\x97ta atitinkama kompensacija. Besivystan\xc4\x8diose \xc5\xa1alyse praeityje taip pat buvo laikomasi ir vadinamosios Calvo doktrinos, pagal kuri\xc4\x85 privatizacijos procesai yra valstyb\xc4\x97s vidaus reikalas. D\xc4\x97l savo principinio po\xc5\xbei\xc5\xabrio \xc4\xaf priva\xc4\x8di\xc4\x85 nuosavyb\xc4\x99 kompensacij\xc5\xb3 nemok\xc4\x97jo taip pat ir komunistai. 1962 metais Suvienyt\xc5\xb3j\xc5\xb3 Nacij\xc5\xb3 Generalin\xc4\x97 Asambl\xc4\x97ja pri\xc4\x97me rezoliucij\xc4\x85 Nr. 1803, pagal kuri\xc4\x85 tarptautin\xc4\x97 teis\xc4\x97 reikalauja, kad ankstesniam nacionalizuojamos nuosavyb\xc4\x97s savininkui turi b\xc5\xabti mokama atitinkama kompensacija. \xc5\xa0i asambl\xc4\x97ja atmeta tiek Calvo, tiek ir komunistin\xc4\xaf po\xc5\xbei\xc5\xabrius. Ai\xc5\xa1kiai pasakoma, jog kompensacija turi b\xc5\xabti sumok\xc4\x97ta, ta\xc4\x8diau kitur manoma jog vis dar lieka neai\xc5\xa1ku, kas ir kaip turi nustatyti nacionalizuojamo turto vert\xc4\x99._NEWLINE_Kai kuriais atvejais valstyb\xc4\x97 nacionalizuoja turt\xc4\x85 bausdama u\xc5\xbe nusikalstam\xc4\x85 veikl\xc4\x85. Pavyzd\xc5\xbeiui, pranc\xc5\xabz\xc5\xb3 kompanija Reno (Renault) buvo nacionalizuota u\xc5\xbe bendradarbiavim\xc4\x85 su nacistine Vokietija._NEWLINE_S\xc4\x97kmingai veikian\xc4\x8dio privataus verslo kaina yra tokia didel\xc4\x97, jog j\xc4\xaf legaliai nacionalizuoti labai sunku. Dauguma legali\xc5\xb3 nacionalizacij\xc5\xb3 \xc4\xafvyko kuomet priva\xc4\x8diai valdomos \xc4\xafmon\xc4\x97s susidurdavo su sunkumais, atsidurdavo ant bankroto slenks\xc4\x8dio ir gal\xc4\x97davo b\xc5\xabti nupirktos u\xc5\xbe labai nedideles sumas. Klasikinis pavyzdys yra 1970 metais Anglijos \xc4\xafvykdyta British Leyland automobili\xc5\xb3 gamintojo nacionalizacija._NEWLINE_Kitais atvejais valstyb\xc4\x97 kai kada nusprend\xc5\xbeia, jos yra strategi\xc5\xa1kai svarbu nacionalizuoti tam tikras \xc5\xabkio \xc5\xa1akas (pavyzd\xc5\xbeiui, bankus ar gele\xc5\xbeinkelius) arba perimti su rimtais sunkumais susidurian\xc4\x8dias reik\xc5\xa1mingas pramon\xc4\x97s \xc5\xa1akas. 1971 metais Rols Royce kompanija buvo nacionalizuota d\xc4\x97l abiej\xc5\xb3 \xc5\xa1i\xc5\xb3 prie\xc5\xbeas\xc4\x8di\xc5\xb3. Tokia valstyb\xc4\x97s politika 1980\xe2\x80\x931990 met\xc5\xb3 tarpsnyje ilgainiui dar\xc4\x97si vis ma\xc5\xbeiau populiari, ir daugelis anks\xc4\x8diau nacionalizuot\xc5\xb3 \xc4\xafmoni\xc5\xb3 tuo metu buvo v\xc4\x97l privatizuotos. Tradici\xc5\xa1kai kapitalistin\xc4\x97se \xc5\xa1alyse da\xc5\xbeniausiai praeityje buvo nacionalizuojami gele\xc5\xbeinkeliai (tai vyko Amerikoje, \xc5\xa0veicarijoje, Anglijoje, Japonijoje, Kanadoje, galb\xc5\xabt ir kitur). Ta\xc4\x8diau daugelis \xc5\xa1i\xc5\xb3 gele\xc5\xbeinkeli\xc5\xb3 v\xc4\x97liau buvo v\xc4\x97l privatizuoti._NEWLINE_Labai da\xc5\xbenai nacionalizuotos \xc4\xafmon\xc4\x97s dirba dar pras\xc4\x8diau, nei iki nacionalizacijos. Pavyzd\xc5\xbeiui, Anglijoje prastai dirbo nacionalizuotos British Steel bei anks\xc4\x8diau min\xc4\x97ta British Leylan, abi jos v\xc4\x97liau buvo pakartotinai privatizuotos. I\xc5\xa1 kitos pus\xc4\x97s, buvusi valstybin\xc4\x97 \xc4\xafmon\xc4\x97 British Rail pras\xc4\x8diau dirbo po privatizacijos, ta\xc4\x8diau kitur ra\xc5\xa1oma, jog valstyb\xc4\x97s valdymo metu buvo nuardyta daug gele\xc5\xbeinkelio linij\xc5\xb3, ir ne visi \xc5\xa1ie veiksmai buvo pakankamai pagr\xc4\xafsti.'